จุดเปลี่ยนตลาดอสังหาฯปี56
รถไฟฟ้าปั้นทำเลผุดเมืองใหม่คอนโดแพงเปลี่ยนซื้อเป็นเช่า
23 พ.ย. 2555

รถไฟฟ้าปั้นทำเลผุดเมืองใหม่คอนโดแพงเปลี่ยนซื้อเป็นเช่า
นักวิชาการชี้พฤติกรรมผู้บริโภคเปลี่ยนตลาดรอบใหม่ ขณะที่ผู้ประกอบการฟันธงปีหน้าตลาดโตตามเศรษฐกิจ
นายวิทวัส รุ่งเรืองผล อาจารย์ประจำภาควิชาการตลาด คณะพาณิชยศาสตร์และการบัญชี มหาวิทยาลัยธรรมศาสตร์ กล่าวในงานสัมมนาถอดรหัสอสังหาฯ ปี 56 เจาะอย่างไรให้ถึงใจผู้บริโภค จัดโดยสมาคมการขายและการตลาดอสังหาริมทรัพย์ ว่า การเปลี่ยนแปลงพฤติกรรมของผู้บริโภค รวมถึงการเปลี่ยนแปลงทางกายภาพที่เกิดขึ้นในอนาคต ซึ่งทำให้เกิดการเปลี่ยนแปลงในตลาดอสังหาริมทรัพย์
ทั้งนี้ ยกตัวอย่างเช่นกลุ่มคนอยู่คอนโดมาแล้ว 7-10 ปี จะเริ่มเปลี่ยนที่อยู่ใหม่ โดยคนกลุ่มนี้จะมีกำลังซื้อที่เพิ่มขึ้นที่มีทางเลือกในการซื้อที่อยู่อาศัยใหม่ในระดับราคา 5 ล้านบาท ซึ่งคนกลุ่มนี้จะมีจำนวนเพิ่มขึ้นเรื่อยๆ ในทุกปี หรือรถไฟฟ้าที่เกิดใหม่ในหลายเส้นทาง รวมถึงรถไฟความเร็วสูงจะทำให้เกิดแหล่งที่อยู่อาศัยใหม่ในแนวรถไฟฟ้า เป็นเมืองขนาดย่อมลักษณะเดียวกับเมืองทองธานี จากการร่วมลงทุนระหว่างภาครัฐและเอกชน
นอกจากนี้ นโยบายรถคันแรก รวมถึงการสนับสนุนอีโคคาร์ของรัฐบาล จะทำให้เกิดการเปลี่ยนแปลงการซื้อที่อยู่อาศัยของคนรุ่นใหม่ ซึ่งนิยมที่จะซื้อคอนโดในเมืองก่อนซื้อรถ แต่เมื่อได้แรงจูงใจด้านภาษีจึงตัดสินใจซื้อรถคันแรก ทำให้กำลังซื้อส่วนหนึ่งหายไป และทำให้การเลือกซื้อที่อยู่อาศัยขยับออกนอกเมือง หรืออยู่ในซอยมากขึ้น ขณะเดียวกันราคาคอนโดในเมืองที่แพงขึ้นเกินกำลังซื้อของคนชั้นกลาง จะทำให้เปลี่ยนจากซื้อมาเป็นเช่าแทน เป็นต้น
ด้านนายชาติชาย พยุหนาวีชัย รองกรรมการผู้จัดการ ธนาคารกสิกรไทย กล่าวว่า ในปี 2556 ภาคอสังหาริมทรัพย์จะยังไปได้ดี จากการขยายตัวทางเศรษฐกิจที่คาดว่าจะอยู่ที่ระดับ 4.55.5% ประกอบกับการลงทุนของภาครัฐจะทำให้เกิดการใช้สอยมากขึ้น ในขณะที่ดอกเบี้ยอยู่ในระดับต่ำ ส่วนปัญหาเศรษฐกิจในสหรัฐและยุโรป จะไม่ส่งผลกระทบต่อธุรกิจอสังหาริมทรัพย์ที่เป็นการบริโภคภายในประเทศ
นายกฤษณ์ เสสะเวช กรรมการผู้จัดการใหญ่ บริษัทบริหารสินทรัพย์ กรุงเทพพาณิชย์ กล่าวว่า ยอดขายสินทรัพย์ของบริษัท 70% เป็นการขายที่ดินเปล่า ซึ่งแสดงให้เห็นว่าคนที่ออมเงินหันมาซื้อที่ดินเก็บแทน แต่ไลฟ์สไตล์ของการอยู่อาศัยคอนโดยังคงเป็นที่นิยม